Legi melleas literas a te mihi, charissime, missas: quibus festinanter vel negligēter respondere, impium  amori mutuo inimicum putaui. Timui ne alienus  festinans ad reditum cursor, non plene, nec vt vellem, iussa exequeretur. Vnde hunc statim fere vt litteras illas accepi, cum breuibus istis remisi. Mittam e vestigio proprium, qui nil negligere de iniunctis audeat, teque ac domnum Clareuallensem, quocunque pes vester ierit, prosequatur. Dabo operam ne vel frustra scripseris, vel ipse domno Abbati rursum vt nuper contigit, de tuo ad nos tandiu optato aduentu, incassum rescribam.